ToekomsVenster: BarmhartigheidFoto: Marten Bjork/Unsplash.com Praat en tree dan op soos mense wat geoordeel sal word volgens die wet wat vry maak. Die oordeel sal onbarmhartig wees oor dié wat nie barmhartigheid betoon nie. Maar barmhartigheid triomfeer oor die oordeel. – Jak. 2:12-13 Die wet wat vrymaak is uiteraard ŉ verwysing na die liefde. Jakobus noem dit die wet van die koninkryk. Wie volgens die wet van die liefde leef sal daarvolgens geoordeel word. Dus sal ook wat die sg. oordeel betref dieselfde norm aangelê word tw. die liefde. God is liefde en liefde is die uitvoering van die wet. Die probleem is nie die wet as sodanig nie. Uit die staanspoor was die bedoeling dat dit ŉ uitdrukking van God se liefde teenoor en vir mense sal wees en andersyds dat die onderhouding daarvan niks minder en meer as gekonkretiseerde liefde is nie. Immers, as ŉ mens liefhet gaan jy ander nie benadeel nie, dit spreek tog vanself. Wie die wet van God egter willens en wetens oortree het ŉ ander wet aangelê naamlik eiebelang en selfhandhawing ten koste van ander. Die wet verloor sy betekenis en doel na mate dit gebruik word om ander te oordeel en te beoordeel, mense in kompartemente te plaas, onmenslik teenoor hulle op te tree en dit in die Naam van God en die Bybel te doen. Ons hartseer verlede in Suid Afrika is daarvan ŉ sprekende voorbeeld. Dis uiteraard ŉ verkeerde verstaan van die wet. Barmhartigheid triomfeer oor die oordeel. God ken ŉ baie hoë premie aan barmhartigheid toe. Sy hele bediening in en deur sy Seun Jesus Christus is ŉ bewys van ongekende barmhartigheid. Ons word geroep om dieselfde te doen.